2. ปัจจัยความเสี่ยง

ปัจจัยเสี่ยงจากภายในและภายนอก ที่มีผลกระทบต่อการดำเนินธุรกิจของบริษัทสามารถสรุปได้ดังนี้

1.  ภาวะเศรษฐกิจและอัตราการขยายตัว ธุรกิจรับเหมาก่อสร้าง
    มีความสัมพันธ์โดยตรงกับภาวะเศรษฐกิจและอัตราการขยายตัวทางเศรษฐกิจของประเทศ
    ดังนั้น บริษัทจึงได้รับผลกระทบในช่วงเศรษฐกิจชะลอตัว อย่างไรก็ตาม
    การที่บริษัทมีความสามารถในการรับงานได้หลายประเภท
    ทำให้บริษัทสามารถกระจายความเสี่ยง เพื่อลดความเสียหายที่อาจเกิดขึ้นได้
    ภาวะเศรษฐกิจมีการปรับตัวดีขึ้นในช่วงระยะเวลาสั้นๆ ช่วงหนึ่ง
    มีผลทำให้อัตราการขยายตัวของบริษัทเพิ่มขึ้นเล็กน้อย แต่แล้วภาวะเศรษฐกิจกลับถดถอยลง
    เพื่อให้สามารถดำรงอยู่ในธุรกิจก่อสร้างได้
    บริษัทสนใจที่จะเข้าประมูลงานที่บริษัทชำนาญมากเป็นพิเศษและมีคู่แข่งน้อย มากขึ้น ได้แก่
    งานประเภทการทำท่อหรืออุโมงค์ใต้ดินขนาดใหญ่ งานระบบบำบัดน้ำเสีย เป็นต้น
    นอกจากนี้บริษัทยังได้ให้ความสนใจในการเข้าประมูลงานต่างประเทศมากขึ้น
    ทั้งในรูปของการประมูลในนามบริษัทผู้เดียวและในนามของกิจการร่วมค้า อย่างไรก็ตาม
    งานในภาคเอกชนยังคงมีความเสี่ยงในเรื่องสภาพคล่องของผู้ว่าจ้าง ซึ่งอาจจ่ายชำระล่าช้า
    บริษัทจึงต้องใช้ความระมัดระวังในการรับงานโครงการต่างๆ
    ทั้งงานภายในประเทศและงานต่างประเทศ

2.  การเปลี่ยนแปลงของราคาวัสดุ ต้นทุนวัสดุ
    ถือว่าเป็นต้นทุนหลักในการคำนวณเสนอราคาในการประมูล
    ซึ่งการเปลี่ยนแปลงด้านราคาของวัสดุต่าง ๆ มีผลกระทบโดยตรงต่อผลกำไรของบริษัท
    โดยเฉพาะอย่างยิ่งคือการปรับตัวขึ้นของราคาน้ำมันที่ส่งผลกระทบโดยตรงต่องานก่อสร้างประเภทถนน
    และยังส่งผลกระทบต่อค่าจัดส่งวัสดุอื่นๆอีกด้วย ถึงแม้ราคาน้ำมัน
    และราคาวัสดุหลักประเภทเหล็กจะปรับตัวลดลงบ้างในปีที่ผ่านมา
    แต่ก็ไม่สามารถมั่นใจได้ว่าจะไม่มีการปรับราคาสูงขึ้นไปสู่ระดับราคาเดิม
    ซึ่งทำให้เกิดความเสี่ยงในการเสมอราคาว่าจ้างก่อสร้างในภาวะเช่นนี้ นอกจากนี้
    กรณีของวัสดุนำเข้าจากต่างประเทศ ต้นทุนจะปรับไปตามอัตราแลกเปลี่ยนอีกด้วย

3.  การขาดแคลนแรงงานก่อสร้าง ธุรกิจอสังหาริมทรัพย์เริ่มฟื้นตัว
    ทำให้เกิดการแย่งแรงงานกันระหว่างผู้รับเหมาก่อสร้าง แต่โดยปกติแล้ว
    บริษัทและธุรกิจรับเหมาก่อสร้างทั่วไป
    มักจะประสบปัญหาขาดแคลนแรงงานในช่วงเทศกาลสำคัญ เช่น วันปีใหม่ วันสงกรานต์ ดังนั้น
    บริษัทต้องมีการจูงใจ โดยเพิ่มอัตราค่าจ้างชดเชย
    ทำให้มีต้นทุนการดำเนินงานสูงขึ้นในบางช่วงเวลา โดยทั่วไปแล้วหากเป็นแรงงานทั่วไป
    บริษัทจะไม่ค่อยประสบปัญหา แต่หากเป็นแรงงานฝีมือ
    จะประสบปัญหาที่มีกับแรงงานฝีมือระดับผู้ชำนาญเท่านั้น
    โครงการก่อสร้างบางโครงการจะเน้นบางงานเป็นพิเศษ เช่น งานก่อสร้างบ้านระดับราคาสูง
    ซึ่งจะประสบปัญหาเมื่อมีหลายโครงการที่ก่อสร้างพร้อมกัน
    ทำให้มีการแย่งแรงงานฝีมือระดับผู้ชำนาญกันระหว่างผู้รับเหมาก่อสร้าง ดังนั้น
    หากบริษัทได้งานลักษณะนี้ ต้องมีการวางแผนงาน
    รวมทั้งมีการเจรจากันล่วงหน้ากับแรงงานฝีมือระดับชำนาญ

4.  เหตุการณ์ที่ไม่สามารถคาดการณ์ได้
    แม้ว่าบริษัทได้มีการคำนวณราคาโดยเผื่อค่าใช้จ่ายเพิ่มเติมเพื่อรองรับความเสี่ยง
    (CONTINGENCY COST) ไว้แล้วทุกครั้ง
    แต่บางครั้งมีข้อจำกัดในด้านระยะเวลาในการเตรียมตัวแก้ไขสถานการณ์
    หรือเหตุการณ์ซึ่งไม่สามารถคาดหมายได้ล่วงหน้าเกิดขึ้น ทำให้เกิดความเสียหายกับงาน
    โดยไม่สามารถเรียกร้องจากผู้ว่าจ้างได้ เช่น น้ำท่วม หรือภัยธรรมชาติต่าง ๆ เป็นต้น

5.  การเปิดเสรีในภาคบริการ นโยบายการเปิดเสรีในภาคบริการ
    ซึ่งหมายความรวมถึงงานรับเหมาก่อสร้าง ทำให้จำนวนคู่แข่งขันจากบริษัทต่างชาติเพิ่มมากขึ้น
    ซึ่งบริษัทจะต้องเตรียมตัวพัฒนาบุคลากร อุปกรณ์ก่อสร้าง
    และเทคนิคการก่อสร้างให้ทันสมัยและสามารถแข่งขันกับบริษัทอื่นๆ ได้ในระยะยาว

6.  ปัจจัยด้านแหล่งเงินทุนและอัตราดอกเบี้ย
    ธุรกิจรับเหมาก่อสร้างมีความจำเป็นต้องใช้เงินทุนหมุนเวียนสูง
    โดยเฉพาะในกรณีเป็นโครงการซึ่งต้องลงทุนด้านเครื่องจักรสูง
    ดังนั้นหากประสบปัญหาในการหาแหล่งสนับสนุนทางการเงิน ก็อาจทำให้โครงการมีปัญหาได้
    บริษัทเตรียมการแก้ไขปัญหาด้วยการขออนุมัติวงเงินสินเชื่อจากธนาคารพาณิชย์ต่างๆ มากขึ้น
    เป็นการสำรองเพื่อรองรับการขยายงานของบริษัท และเพื่อให้บริษัทมีทางเลือกมากขึ้น
    นอกจากนี้ ความเสี่ยงจากอัตราดอกเบี้ย ที่อาจเกิดความผันผวนในอนาคต
    ก็อาจส่งผลต่อผลการดำเนินงานและกระแสเงินสดของบริษัทเช่นกัน
    บริษัทมิได้ใช้ตราสารอนุพันธ์ทางการเงินเพื่อป้องกันความเสี่ยงดังกล่าว

7.  โครงการพัฒนาอสังหาริมทรัพย์ ปัจจุบัน
    บริษัทเริ่มขยายธุรกิจไปในด้านการลงทุนพัฒนาอสังหาริมทรัพย์
    แม้จะมีความเสี่ยงในแง่ที่เป็นธุรกิจที่บริษัทยังไม่เคยทำมาก่อน
    แต่บริษัทก็ได้ให้ความสนใจศึกษามานานพอควร
    เริ่มต้นด้วยการลงทุนร่วมกับผู้อื่นที่มีประสบการณ์มานาน หากเป็นการลงทุนแต่เพียงผู้เดียว
    บริษัทจะว่าจ้างให้บริษัทที่มีความชำนาญทำการศึกษาโครงการที่บริษัทสนใจลงทุนก่อนเริ่มดำเนินโครงการต่อไป

8.  ความสามารถหรือไม่สามารถของผู้ร่วมค้าในการปฏิบัติตามข้อตกลงในกิจการร่วมค้า

  บางกรณี บริษัทจำเป็นต้องเข้าประมูลงานในนามของ “กิจการร่วมค้า” ร่วมกับผู้ร่วมค้าอื่น ๆ
  การทำงานในรูปแบบของกิจการร่วมค้าจะประสบผลสำเร็จหรือไม่
  ย่อมขึ้นกับความสามารถของบริษัทและของผู้ร่วมค้าประกอบกัน หากผู้ร่วมค้ามีปัญหา
  ไม่ว่าจะด้านการเงินหรือด้านการทำงาน กล่าวคือ ไม่สามารถปฏิบัติได้ตามหน้าที่ของตนตามสัญญา
  ย่อมส่งผลกระทบต่อการดำเนินงานร่วมกัน
  หากผู้ร่วมค้าสามารถแก้ไขปัญหาและดำเนินงานร่วมกันต่อไปได้
  ก็จะไม่ส่งผลกระทบต่อบริษัทมากนัก แต่หากผู้ร่วมค้าไม่สามารถแก้ปัญหาได้
  บริษัทอาจจำเป็นต้องช่วยจัดการแก้ปัญหาให้ ซึ่งหากเป็นปัญหาด้านการเงิน
  บริษัทอาจต้องลงทุนเพิ่มในโครงการเพื่อให้การทำงานสามารถดำเนินต่อไปได้
  หรือหากเป็นปัญหาด้านการทำงาน
  บริษัทอาจต้องส่งเจ้าหน้าที่ที่มีความรู้ความชำนาญไปช่วยแก้ไขปัญหา

  อย่างไรก็ตามเพื่อให้บริษัทมีระบบบริหารความเสี่ยงและเพื่อลดมูลเหตุของแต่ละโอกาสที่จะก่อให้เกิดความเสียหายต่อบริษัท
  บริษัทจึงได้มีการแต่งตั้งคณะกรรมการบริหารความเสี่ยงขึ้น
  เพื่อวางนโยบายการบริหารความเสี่ยง และจัดทำคู่มือการบริหารความเสี่ยงขึ้น

  คู่มือการบริหารความเสี่ยงที่จัดทำขึ้นมีจุดมุ่งหมายให้พนักงานทุกคนได้เห็นถึงความสำคัญของการบริหารความเสี่ยง
  ได้ทราบถึงนโยบายของบริษัทและแนวทางของการบริหารความเสี่ยงตามมาตรฐานสากล
  ตลอดจนให้ได้รับทราบถึงหน้าที่และวิธีการในการจัดการความเสี่ยงอย่างถูกต้อง
  อันจะเป็นการช่วยลดปัญหาในส่วนงานต่างๆและเป็นผลดีต่อผู้มีส่วนได้เสียในด้านต่างๆ
  ต่อพนักงานทุกคน ต่อบริษัท และต่อสังคมโดยรวม

  ปัจจุบันคณะกรรมการบริหารความเสี่ยงได้มีการจัดประชุมเพื่อวางนโยบายการบริหารความเสี่ยง
  มีการพิจารณาแผนการดำเนินงาน พิจารณาว่ามีโครงการใดหรือแผนกงานใดของบริษัท
  ที่จะต้องจัดทำระบบบริหารความเสี่ยง
  พิจารณางบประมาณและค่าใช้จ่ายต่างๆในการฝึกอบรมพนักงาน

  คู่มือการบริหารความเสี่ยงของบริษัท ได้มีการกำหนดนโยบายการบริหารความเสี่ยงดังนี้

1.  ให้มีการบริหารความเสี่ยงเป็นวัฒนธรรมองค์กร โดยกำหนดให้พนักงานทุกคนได้เรียนรู้
    ทำความเข้าใจ
    และตระหนักถึงความสำคัญของการบริหารความเสี่ยงรวมทั้งปฏิบัติอย่างต่อเนื่อง

2.  ให้มีการกำหนดกระบวนการบริหารความเสี่ยงเป็นระบบมาตรฐานเดียวกันทั้งบริษัท

3.  ให้การบริหารความเสี่ยง เป็นเครื่องมือในการช่วยให้การดำเนินงานของบริษัท
    บรรลุเป้าตามวัตถุประสงค์ที่ตั้งไว้